《赠魏斋并题其印集》
清代·黄节

炎风吹暍日，张席卧屋隅。
息影欲少宁，为诗偿子逋。
十年废百欲，世亦忘吾徒。
我诗子治石，子诣我不如。
龙螭走大陆，缀以芝草腴。
形穷义假借，星月相扶疏。
刻画金石姿，斧斧分鸿都。
上窥三季遗，奇释陈盘盂。
工苦学尤绝，世士徒惊呼。
完白与悲翁，谓可并轨驱。
岂知乃排遣，雕虫非壮夫。
学养逾所造，子宁足区区。
冰橱富菱芡，园榭生荷蒲。
触热子暂休，夏畦已干枯。
晚过塘柳阴，拍拍看群凫。